ОБЩИНСКИ СЪВЕТ – ГР. РАДОМИР

Н А Р Е Д Б А

ЗА ОСИГУРЯВАНЕ НА ПОЖАРНАТА БЕЗОПАСНОСТ

НА ТЕРИТОРИЯТА НА ОБЩИНА РАДОМИР

ГЛАВА І

ОБЩИ ПОЛОЖЕНИЯ

Чл.1.С тази Наредба се уреждат отношенията, правата и задълженията на държавните органи, фирми, предприятия, обществени организации и граждани с цел осигуряване на пожарната безопасност на територията на община Радомир.

Чл.2. Гражданите са длъжни да не създават условия за възникване и разпространение на пожари.

Чл.3. Решенията и указанията на Общински съвет, Кмета на Общината, Кметовете на населени места и Кметските наместници, издадени в границите на тяхната компетентност и свързани с пожарната безопасност са задължителни за всички фирми, предприятия, учреждения, обществени организации и граждани, живеещи или временно пребиваващи на територията на Общината.

Чл.4. При възникване на пожар или необходимост от извършване на аварийно-спасителни дейности, своевременно да се уведоми Районно управление „Пожарна безопасност и спасяване” /РУПБС/ гр. Радомир чрез тел. – 160 и тел. – 112.

ГЛАВА IІ

ИЗИСКВАНИЯ ЗА ПОЖАРНАТА БЕЗОПАСНОСТ

Раздел I

Територията на обектите и общината

Чл. 5. Територията на обектите и общинските територии системно се почистват от суха тревна растителност и други горими отпадъци. Горимите производствени отпадъци ежедневно се събират на пожаро-безопасни места и периодично се изнасят извън района на обекта на определените за това места.

Чл.6. До всички сгради, съоръжения, противопожарен инвентар и водоизточници се осигуряват и поддържат пътища и свободен достъп. През зимата се почистват от сняг и опесъчават.

Чл.7. Не се допуска спиране и паркиране на моторни превозни средства до противопожарни хидранти /ПХ/, водоеми и противопожарните депа преди и след тях на разстояние по-малко от 10 м.

Чл.8. (1)Противопожарните хидранти, водоеми, противопожарните депа и байпасните връзки на водомера се обозначават съгласно „Наредба № РД – 07/8 от 20.12.2008 г. за минималните изисквания за знаци и сигнали за безопасност и/или здраве при работа”.

(2) Звено „В и К” поддържат в постоянна изправност противопожарните хидранти и нивото на противопожарния запас на водоемите на територията на общината.

Чл.9. При извършване на ремонтни работи на улици, тротоари и участъци от водопроводната мрежа или временно изключване на източници за противопожарно водоснабдяване, пожароизвестителни инсталации и пожарогасителни инсталации, излизане от строя на помпени станции и други, службите от Общинската администрация, ръководителите на фирми, учреждения и организации, имащи отношение са длъжни да уведомят предварително РУПБС.

Чл.10. Кмета на Общината, ръководителите на държавни, общински предприятия, частни фирми и служби на територията на община Радомир са длъжни да оказват помощ с техника и хора при поискване от РУПБС за гасене на пожари, ликвидиране на стихийни бедствия и производствени аварии.

Чл.11.(1) При провеждане на масови мероприятия – събори, търговски изложения, състезания, концерти и др., организаторите, домакините и участниците са длъжни да спазват установените правила за пожарна безопасност.

(2) Най-малко 7 дни преди мероприятието организаторите са длъжни да уведомят РУПБС с цел вземане на съответните мерки за осигуряване на пожарната му безопасност.

Чл.12. (1)Извършването на огневи работи ( електро- и газозаварки, топене на битуми, размразяване на тръбопроводи с открит огън и др.) се извършва съгласно изискванията на „Наредба №I – 209/ 22.11.2004 г. (обн. Д.В. бр.107/04 г.) за правилата и нормите за пожарна и аварийна безопасност на обектите в експлоатация”

(2) Забранява се тютюнопушенето в пожаро- и взривоопасни места и помещения /бояджийни, лакозаливни, бензиностанции, дърводелни, складове и др./.

Чл.12. (1)Забранява се паркирането и нощуването на автоцистерни на бензиностанции и газостанции.

(2)Забранява се извършването на товаро-разтоварни дейности с ЛЗТ и ГТ ако:

1/. Не е изгасен двигателя на автоцистерната

2/. Не е заземена автоцистерната.

3/. Не се осъществява непрекъснат контрол.

(3) Забранява се изливането на леснозапалими течности /ЛЗТ/ и горими течности /ГТ/ в канализационната мрежа.

(4) Забранява се зареждането, съхраняването и транспортирането на леснозапалими течности /ЛЗТ/ и горими течности /ГТ/ в открити съдове, в съдове, които не са електропроводими.

Чл.13. 1) Забранява се изгарянето на стърнища и слама, суха трева по слоговете, крайпътни ивици, и др. площи.

(2.) Разрешава се изграянето на растителни отпадъци в личните дворове в специално обезопасени огнища.

Чл.14.(1) При възникнал пожар гражданите са длъжни да се обадят в съответното кметство, да организират незабавна евакуация от мястото на пожара на застрашените хора и да се включат в гасенето му с наличните уреди и подръчни средства, съобразно своите възможности.

Раздел II

Сгради, помещения и съоръжения

Чл.15. След напускане на работното място всеки работник и служител е длъжен да го остави в пожаробезопасно състояние.

Чл.16. До взриво- и пожароопасни комуникации и съоръжения, аварийно-пожарозащитни и пожарогасителни съоръжения на видно място се поставя схема относно реда за включване и изключване при аварийни ситуации.

Чл.17. Пожароопасните и взривоопасни места, местата за тютюнопушене, пътищата за евакуация се обозначават съгласно Наредба № РД – 07/8 от 20.12.2008 г. „За минималните изисквания за знаци и сигнали за безопасност и/или здраве при работа”.

Чл.18. Собствениците и ръководителите на търговски, културни, спортни и други обекти за масово събиране на хора са длъжни да създават условия за безопасна евакуация, а посетителите да не нарушават тези условия. По време, когато в сградите пребивават хора, всички евакуационни изходи трябва да бъдат отключени.

Чл.19. Забранява се:

1/. Преграждането и складирането на каквито и да е материали по евакуационните пътища.

2/ Обособяването в евакуационните пътища на работни, складови и помещения с друго предназначение.

3/. Заключване на вратите по пътя за евакуация.

4/. Затваряне и закриване с мебели и други предмети на ел. табла, вътрешни пожарни кранове и противопожарни уреди.

5/. Изменение на функционалното предназначение и техническото преоборудване на помещенията в нарушение на правилата за пожарна безопасност.

6/ Пълненето на бутилки работещи с газ пропан - бутан от колонпомпите на газостанциите.

Раздел III

В жилищата и дворовете на гражданите от населените места в общината

Чл.20.(1)Съхраняването на леснозапалими и горими течности в жилищата на гражданите да става в количества не повече от 500 литра в таванско или сутеренно помещение за сгради от I и II степен на пожароустойчивост.

(2) Не се разрешава складирането на дърва и други горими материали в коридорите и стълбищните клетки на жилищните сгради.

Чл.21. Забранява се откритото складиране на груб фураж:

1/. На тротоарната ивица или уличното платно.

2/. Под ел. проводници, тел. кабели, тръбопроводи за горими и леснозапалими течности и газове и др. подобни комуникации.

Чл.22.(1)При складиране на дърва, въглища и др. горими материали да бъдат спазени изискванията, както следва:

№ по ред Вид на складираните материали Минимални разстояния,m, до сгради или съоръжения от степен на пожароустойчивост

I и II III IV и V

1. Каменни въглища и дървени трупи Не се нормира 2

2. Дървен фасониран (бичен) материал (дъски, греди, талпи), дърва за горене и др. 2 6 8

3. Лесногорими материали – хартия, текстил, пластмаса, каучук, талаш, стърготини, изрезки, дървен и пластмасов амбалаж и др. 8 10 15

4. Открити площадки за груб фураж сено, слама, царевичак. 20 30 40

(2) Въглищата да се внасят в помещения или навеси в сухо състояние. Височината на пласта не трябва да надвишава 1,5 м. Същите да са защитени от вода.

Чл.23. Изхвърлянето на пепелта и сгурията от печките на твърдо гориво да става на пригодени за целта пожаробезопасни места-негорими сандъци или кофи в близост, до които няма горими предмети. Съдовете да са с капак, който надеждно да защитава срещу разпиляване от вятър.

Раздел IV

Осигуряване на пожарната безопасност през есенно - зимния сезон

Чл.24.(1) В обектите на територията на Общината преди началото на отоплителния сезон ежегодно се изготвя заповед за пожаробезопасно използване на отоплителни, електронагревателни и други електрически уреди от ръководителите им. Копие от нея се изпраща в РУПБС не по-късно от 1-ви октомври.

Чл. 25. В заповедта се отразяват:

1/. Обекта.

2/. Помещенията му.

3/. Вид отоплителен уред за всяко помещение.

4/. Име и фамилия на отговорника на уреда.

5/. Подпис на отговорника.

(2) На отговорниците на отоплителни уреди се извършва извънреден инструктаж, съгласно Наредба № 3 от 14.05.1996 г. „За инструктажа на работниците и служителите по безопасност, хигиена на труда и противопожарна охрана.

(3) Към заповедта се прилага и протокол за проверка и отремонтиране на отоплителните уреди-които имат нужда , от компетентно лице с квалификация ел. техник.

Раздел V

Системи за отопление и вентилация

Чл.26. Отоплителните и вентилационни съоръжения на сгради и помещения се устройват и експлоатират при спазване на съответните нормативни актове и технически изисквания, установени за тяхното производство, монтаж и ползване.

Чл.27. Преди есенно-зимния отоплителен сезон, не по-късно от 1-ви октомври отоплителните съоръжения, уреди и инсталации в предприятията, фирмите и учрежденията на територията на Община Радомир се проверяват, като в експлоатация се допускат само изправни и стандартни уреди и съоръжения.

Чл.28. Комините и димоотводните тръби се почистват от сажди и отлагания преди отоплителния сезон и при нужда. Не се допускат в експлоатация комини:

1/. Незащитени отвори (без розетки, ревизионни вратички и др.).

Чл.29. Да не се използват вентилационните канали като димоотводи.

Чл.30. Да се спазят следните изисквания за печките:

1/. Същите да се монтират на негорима стандартна подложка (при горим под).

2/. Да са на разстояния не по-малки от 0.80 м. от горими материали и конструкции.

3/. Да не се оставят без наблюдение работещи отоплителни и нагревателни уреди.

4/. Димоотводните тръби да са с еднакви диаметри, плътно заустени, добре укрепени и монтирани на безопасно разстояние.

Чл.31.(1) Печките на твърдо гориво да се запалват без помощта на горими течности.

(2) Експлоатацията на уреди, работещи с газ пропан-бутан се допуска при изправен и капсулован редуцир-вентил, стандартен тръбопровод и термозащита.

Чл.32. Не се разрешава използването и съхраняването на уреди работещи с газ пропан-бутан в подземни помещения.

Раздел VІ

Електрически инсталации

Чл.33. Техническото състояние на електрическите мрежи и електрооборудването трябва да осигурява тяхната пожаробезопасна експлоатация и да съответства на Наредба за устройство на електрическите уредби.

Чл.34. Всички неизправности в електрическите инсталации и съоръжения, които могат да предизвикат искрене, късо съединение, нагряване на изолацията на кабелите и проводниците над допустимото се отстраняват незабавно. Ако това е невъзможно, инсталациите и съоръженията се спират от експлоатация.

Чл.35. При експлоатацията, ремонта и поддържането на ел. уреди, съоръжения и инсталации на се допуска:

1/. Използването на нестандартни или неизправни ел. уреди, съоръжения и инсталации.

2/. Използването на ел. ютии, котлони, кафеварки, бързовари и др. ел. нагревателни уреди в канцеларии, производствени и складови помещения, здравни и учебни заведения, офиси, магазини, хотели и обекти за масово събиране на хора извън специално оборудваните за това места, определени със заповед на Ръководителя на обекта.

3/. Оставянето без наблюдение на включени в ел. мрежа електронагревателни уреди, телевизори, радиоапарати и др.

4/. Нарушаване на защитното изпълнение на електросъоръженията (IP и взривозащита).

5/. Нарушаване на инструкцията за монтаж и експлоатация на ел. съоръженията изготвена от производителя.

6/. Подсилване на предпазители в ел. инсталации и уреди.

7/. При ремонти на покриви, мълниезащитната инсталация се възстановява и проверява.

8/. Съхраняване на суровини и горими материали в близост до ел. табла.

Чл.36. Не се допуска производство, доставка и продажба на ел. уреди и апарати, без да са съгласувани с органите на Пожарна безопасност и спасяване или придружени със сертификат за ПБ.

Раздел VIІ

Новостроящи, реконструиращи и модернизиращи се обекти и инфраструктура

Чл.37. След издаване на разрешение за строеж и разрешение за ползване на строежи от IV-та и V-та категория в експлоатация от Главния архитект на Общината на тримесечен период да се изпраща уведомително писмо до РУПБС за зачисляване на обекта за контрол от органите за „Държавен противопожарен контрол и превантивна дейност” /ДПК и ПД/.

Чл.38. (1)При извършване на частични ремонти, реконструкции и модернизации без спиране на производствения процес да се изготви „План за осигуряване на пожарната безопасност.

(2) Плана по ал.1 се съгласува с РУПБС – Радомир.

Раздел VIIІ

Осигуряване на пожарната безопасност в горите

Чл.39.(1) След обявяване на пожароопасния сезон, кметовете и кметските наместници по населени места в Общината организират гасачески групи. За целта изготвят списък на членовете на гасаческата група. В списъка се упоменава още начина на оповестяване, време и място за събиране, превозни средства за транспортиране и подръчните инструменти, ползвани при гасене на пожар.

(2) Кметът на населеното място инструктира членовете на гасаческите групи във връзка със спазване на изискванията по техника на безопасност по отношение на дейността им.

(3) Гасаческата група се събира от кмета, кметския наместник на населеното място или упълномощеното от него лице.

(4) Кметовете и кметските наместници по населени места осигуряват вода, храна и медицинско обслужване на участниците в гасенето.

(5) Проверка на готовността на гасаческата група могат да правят инспекторите от „ДПК и ПД” съвместно с кметовете или кметските наместници на съответното населено място.

(6) Вместо „Гасачески групи” за подпомагане на РУПБС, могат да се използват „Доброволни формирования” – там където има създадени.

(7) Копие от списъците по ал.1 се изпраща в РУПБС гр. Радомир.

Чл.40. Ръководството на Държавното горско стопанство е длъжно:

1/. Да разработи за изпълнение конкретни мероприятия за опазване на горския фонд от пожари.

2/. През пожароопасния сезон да организират необходимия брой пожаронаблюдателни постове оборудвани с ефективни свързочни средства.

3/. Ежегодно да възстановяват съществуващите минерализовани ивици и при необходимост да устройват нови.

4/. Да организират и провеждат инструктаж във връзка със спазване на изискванията по техника на безопасност по отношение на дейността им.

5/. Да създават оперативна група оборудвана с технически и транспортни средства и организация за нейното събиране и използване.

Чл.41. Забранява се паленето на огън и извършване на огневи работи в горите през пожароопасния сезон, обявен със Заповед на Директора на „Държавна агенция на горите”.

Чл.42. Палене на огън в горите се допуска на специално обособени места при безветрие и спазване на следните условия:

1/. Обособяване на огнище с кръгла форма с диаметър до 1 м.

2/. Ограждане на огнището с венец от камъни, с височина около 0,20 м. или вкопаване в земята, като извадената от него пръст се насипва по периферията му.

3/. Изграденото огнище се обхваща с минерализована ивица с широчина около 1 м.

4/. Горенето в огнището се организира така, че височината на пламъците да не надхвърля 0,5 м., а височината на слоя тлеещи въглени да не превишава половината от височината му.

Чл.43. Забранява се оставянето на огъня в огнището без наблюдение и напускане на мястото, без той да бъде изгасен.

Чл.44. Забранява се паленето на огън и изгарянето на отпадъци в сметища и депа, ако това не е предвидено в техните проекти.

Чл.45. Всички собственици на вили, управители на хижи, в близост до горския фонд са длъжни да инструктират посетителите и гостите за спазване на противопожарните правила, а при нужда и да ги организират за гасене на горски пожари.

Чл.46.(1) Гробищните паркове, сметищата и др. депа за отпадъци в непосредствена близост до горите, задължително се ограждат с масивна или метална ограда, или с телена мрежа с височина не по-малко от 1,5 м.

(2) Обектите по ал.1 се обхващат от външната страна на оградата с минерализована ивица с широчина не по-малко от 2 м., която се поддържа в постоянна изправност.

(3) Гробищните паркове се поддържат чисти от растящи треви и плевели.

Раздел IХ

Осигуряване на пожарната безопасност по време на жътвената кампания

Чл.47.(1) Кметовете и кметските наместници по населени места са длъжни да организират и провеждат мероприятия за:

1/. Навременно разгласяване и разясняване относно спазване на изискванията и противопожарните правила на Наредба № I – 153 от 23.07.1999 г. „ За опазване на земеделските обекти, зърнените храни и фуражите от пожари” сред населението, както и за повишаване на готовността му за предотвратяване и гасене на пожари.

2/. Денонощно дежурство на телефонен пост в кметството по време на кампанията.

3/. Осигуряване на подстъпи и пътища до изкуствени и естествени водоизточници за противопожарни нужди.

4/. Представяне ежегодно до края на месец април на схема с разположението на житните масиви по кметства.

Чл.48.(1) Забранява се на гражданите, туристите, пастирите, пчеларите, ловците и др. физически лица, които преминават или извършват определени дейности покрай посевите и фуражните площадки да:

1/. Използват открит огън или пушат на разстояние по-малко от 100 м. от посевите, от настъпване на восъчна зрялост до окончателно прибиране на реколтата и 50 м. от складиран фураж.

2/. Използват сигнални ракети и огнестрелно оръжие в района на неожънати масиви и фуражните площадки.

(2) Гражданите са длъжни:

1/. Да не паркират моторни превозни средства и установяват лагери до посевите след настъпване на восъчна зрялост.

2/. Да спазват указанията, предупредителните знаци и табели.

3/. Да предприемат незабавни мерки за съобщаване при пожар и запалвания.

4/. Да се включат в погасяването на пожара при необходимост.

(3) Всички участници в жътвената кампания при възникване на евентуален пожар са длъжни да изпълняват стриктно разпорежданията на ръководителя на оперативните действия от РУПБС гр. Радомир.

Чл.49.(1) Стриктно да се спазват изискванията на Наредба № I – 153 от 23.07.1999 г. „ За опазване на земеделските обекти, зърнените храни и фуражите от пожари” от ръководителите и земеделските кооперации, сдружения, фирми, частни стопани, наематели, арендатори и ползватели на земеделски земи имащи отношение по прибиране и съхраняване на реколтата.

(2) Поставяне на забранителни и предупредителни табели покрай посевите през периода от восъчна зрелост до прибиране на реколтата, съгласно Наредба № РД – 07/8 от 20.12.2008г. „За минималните изисквания за знаци и сигнали за безопасност и/или здраве при работа” е задължително само за ръководителите на земеделските кооперации, сдружения и фирми.

Чл.50. До началото на жътвата организациите стопанисващи пътищата и ж.п. линиите са длъжни да почистят сервитутните ивици от тревна растителност.

Чл.51. Преди започването на жътвата, собствениците и стопаните на електропроводи над посевите със зърнено-житни култури са длъжни да извършат проверки на техническото им състояние и провеса на проводниците.

Чл.52. За допускане на земеделска техника до участие в жътвената кампания ежегодно преди началото й се заплаща „Държавна такса” в РУПБС гр. Радомир за проверка на същата и издаване на „Протокол за пожарообезопасеност на земеделската техника”.

ГЛАВА IІІ

АДМИНИСТРАТИВНО - НАКАЗАТЕЛНИ РАЗПОРЕДБИ

Чл.53.(1) Ръководителите на държавни органи, организации и юридически лица и гражданите, които виновно не са изпълнили задълженията, предвидени в тази наредба, се наказват с глоба от 50 до 500 лв., ако не подлежат на по-тежко наказание.

Чл.54.(1)Актовете за установяване на нарушенията се съставят от служителите от Районно управление за пожарна безопасност и спасяване /РУПБС/ гр. Радомир.

(2) Наказателните постановления се издават от кмета на общината или негов упълномощен заместник.

Чл.55. Установяването на нарушенията, съставянето на актовете, издаването и обжалването на наказателните постановления се извършва по реда на Закона за административните нарушения и наказания /ЗАНН/.

ДОПЪЛНИТЕЛНИ РАЗПОРЕДБИ

& 1. Юридическите и физическите лица предоставят на органите за пожарна и аварийна безопасност безплатно ползуване на вода от собствените им водоизточници при гасене на пожари и при ликвидирането на аварии на територията на общината, като за това им се издава удостоверение от РУПБС гр.Радомир.

& 2. За гасене на големи и сложни пожари по искане на органите за пожарна и аварийна безопасност, фирмите и гражданите предоставят на помощ техника и специалисти.

ПРЕХОДНИ И ЗАКЛЮЧИТЕЛНИ РАЗПОРЕДБИ

& 1. Наредбата е приета на основание чл.21 ал.2 от ЗМСМА от Общински съвет – Радомир с решение № 74/29.05.2009 г. и влиза в сила от деня на приемането й.

& 2. Контрола по тази Наредба се възлага на Кмета на община Радомир и специализираните контролни органи осъществяващи „ДПК и ПД” от Районно управление „ Пожарна безопасност и спасяване” гр. Радомир.

& 3. Тази наредба отменя Наредба №2 за осигуряване на пожарната и аварийна безопасност на територията на Община Радомир приета от Общински съвет – Радомир с Решение № 59/30.04.2004 г.

Инж. ИВАН ВЛАДИМИРОВ /п/

ПРЕДСЕДАТЕЛ НА

ОБЩИНСКИ СЪВЕТ-РАДОМИР